ประกาศคณะกรรมการกํากับตลาดทุนที่ ทด. 94/2552เรื่อง หลักเกณฑ์ เงื่อนไข และวิธีการในการประกอบการเป็น สํานักหักบัญชีและศูนย์รับฝากหลักทรัพย์ อาศัยอํานาจตามความในมาตรา 16/6 มาตรา 223/3 และมาตรา 228 วรรคสองแห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 223 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2553 เป็นต้นไป เว้นแต่ข้อ 30 ให้ใช้บังคับตั้งแต่วันที่ 16 พฤศจิกายน พ.ศ. 2552 เป็นต้นไปข้อ ๒ ในประกาศนี้(1) "บริษัทใหญ่" หมายความว่า(ก) นิติบุคคลที่ถือหุ้นในสํานักหักบัญชีไม่น้อยกว่าร้อยละห้าสิบของจํานวนหุ้นที่จําหน่ายได้แล้วทั้งหมด(ข) นิติบุคคลที่ถือหุ้นในนิติบุคคลตาม (ก) ไม่น้อยกว่าร้อยละห้าสิบของจํานวนหุ้นที่จําหน่ายได้แล้วทั้งหมดของนิติบุคคลนั้น(2) "ผู้รับประโยชน์จากหุ้น" หมายความว่า ผู้ซึ่งมีอํานาจโดยทางตรงหรือทางอ้อมในลักษณะดังต่อไปนี้(ก) อํานาจกําหนดหรือควบคุมการใช้สิทธิออกเสียงลงคะแนนในกิจการ(ข) อํานาจกําหนดหรือควบคุมการได้มา จําหน่าย หรือก่อภาระผูกพันในหุ้น(3) "ผู้บริหาร" หมายความว่า กรรมการบริหาร ผู้จัดการ รองผู้จัดการ ผู้ช่วยผู้จัดการ ผู้อํานวยการฝ่าย หรือผู้ซึ่งดํารงตําแหน่งเทียบเท่าที่เรียกชื่ออย่างอื่น และให้หมายความรวมถึงบุคคล ที่ได้ทําสัญญาให้มีอํานาจทั้งหมดหรือบางส่วนในการจัดการด้วย(4) "ศูนย์ซื้อขายสัญญา" หมายความว่า ศูนย์ซื้อขายสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า(5) "สํานักหักบัญชีสัญญา" หมายความว่า สํานักหักบัญชีสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้าหมวด ๑ หลักเกณฑ์ในการประกอบการเป็นสํานักหักบัญชี ข้อ ๓ สํานักหักบัญชีต้องมีแหล่งเงินทุนเพื่อรองรับการประกอบกิจการและความเสี่ยงในด้านต่าง ๆ ที่อาจเกิดจากการประกอบการเป็นสํานักหักบัญชีไม่น้อยกว่าห้าร้อยล้านบาทโดยอาจประกอบด้วยส่วนของผู้ถือหุ้นของสํานักหักบัญชี ทรัพย์สินที่สํานักหักบัญชีได้รับมาหรือมีไว้เพื่อเป็นประกันการชําระราคาและส่งมอบหลักทรัพย์และความมั่นคงของระบบการซื้อขายและการชําระราคาและส่งมอบหลักทรัพย์ หรือข้อผูกพันเป็นลายลักษณ์อักษรและสามารถบังคับได้ตามกฎหมายจากบริษัทใหญ่ในการให้การสนับสนุนทางด้านการเงินแก่สํานักหักบัญชี โดยบริษัทใหญ่ต้องกันทรัพย์สินที่มีสภาพคล่องและมีความเสี่ยงต่ําไว้เพื่อการปฏิบัติตามข้อผูกพันดังกล่าว (explicit guarantee)เพื่อประโยชน์ในการพิจารณาความเพียงพอของแหล่งเงินทุนตามวรรคหนึ่ง สํานักหักบัญชีต้องทําการประเมินค่าความเสี่ยงสูงสุด (stress test) อย่างน้อยทุกไตรมาส และรายงานผลการประเมินดังกล่าวให้สํานักงานทราบทุกครั้งข้อ ๔ ในการให้บริการระบบการชําระราคาและส่งมอบหลักทรัพย์ สํานักหักบัญชีต้องมีระบบที่สามารถให้ความมั่นใจว่าจะมีการปฏิบัติการชําระหนี้ตามสัญญาซื้อขายหลักทรัพย์ โดยสํานักหักบัญชีต้องเข้าผูกพันหรือแทนที่เป็นคู่สัญญากับผู้ซื้อและผู้ขายหลักทรัพย์ในทันทีที่ตลาดหลักทรัพย์แจ้งข้อมูลเกี่ยวกับการซื้อขายหลักทรัพย์ให้แก่สํานักหักบัญชีภายหลังจากที่เกิดรายการซื้อขายในตลาดหลักทรัพย์ และสํานักหักบัญชีหรือผู้ที่เกี่ยวข้องจะยกเลิก แก้ไข หรือเปลี่ยนแปลงรายการมิได้ ข้อ ๕ สํานักหักบัญชีต้องกําหนดระเบียบและขั้นตอนที่เกี่ยวข้องกับการชําระราคาและส่งมอบหลักทรัพย์ที่ชัดเจนเพื่อให้การชําระราคาและส่งมอบหลักทรัพย์เป็นไปอย่างมีประสิทธิภาพ โดยอย่างน้อยต้อง(1) ประมวลผลการซื้อขายหลักทรัพย์เพื่อแจ้งยอดสุทธิของการชําระราคาและส่งมอบหลักทรัพย์ให้แก่สมาชิก(2) กําหนดขั้นตอนและระยะเวลาในการชําระราคาและส่งมอบหลักทรัพย์(3) กําหนดขั้นตอนและวิธีการดําเนินการเมื่อมีการผิดนัดชําระราคาและส่งมอบหลักทรัพย์ข้อ ๖ สํานักหักบัญชีต้องมีมาตรการบริหารและติดตามความเสี่ยงเกี่ยวกับการชําระราคาและส่งมอบหลักทรัพย์ที่มีประสิทธิภาพ โดยอย่างน้อยต้อง(1) มีข้อกําหนดในการวางหรือเรียกหลักประกันหรือทรัพย์สินจากสมาชิกเพื่อเป็นประกันการชําระราคาและส่งมอบหลักทรัพย์และความมั่นคงของระบบการซื้อขายและการชําระราคาและส่งมอบหลักทรัพย์ของสํานักหักบัญชี โดยต้องพิจารณาเรียกเก็บตามความเสี่ยงของสมาชิกแต่ละรายที่มีต่อระบบการชําระราคาและส่งมอบหลักทรัพย์ ความผันผวนของราคาหลักทรัพย์ที่ซื้อขาย และความมั่นคงทางการเงินของสมาชิก(2) กําหนดให้สมาชิกวางหลักประกันหรือทรัพย์สินตาม (1) ในรูปของเงินสด หรือทรัพย์สินอื่นตามระเบียบหรือข้อบังคับที่สํานักหักบัญชีกําหนด(3) กําหนดเหตุและลําดับการใช้หลักประกันหรือทรัพย์สินที่ได้รับจากสมาชิก รวมทั้งแหล่งเงินทุนต่าง ๆ ของสํานักหักบัญชีเพื่อรองรับความเสียหายที่เกิดขึ้นหรืออาจเกิดขึ้นกับระบบการชําระราคาและส่งมอบหลักทรัพย์(4) จัดให้มีคณะกรรมการบริหารความเสี่ยงเพื่อทําหน้าที่กําหนดนโยบายในการบริหารจัดการความเสี่ยงและติดตามให้มีการดําเนินงานตามนโยบายที่วางไว้ โดยคณะกรรมการดังกล่าวต้องเป็นผู้มีความรู้หรือประสบการณ์ในด้านการซื้อขายหลักทรัพย์ การบริหารความเสี่ยง หรือการบริหารงานสํานักหักบัญชีหรือสํานักหักบัญชีสัญญาข้อ ๗ สํานักหักบัญชีต้องจัดให้มีระบบที่มีประสิทธิภาพในการจัดการ รวบรวม ประมวลผล เก็บรักษา และเรียกดูข้อมูลเกี่ยวกับการชําระราคาและส่งมอบหลักทรัพย์ การสํารองข้อมูลไว้ใช้ทดแทนในกรณีที่ไม่สามารถนําข้อมูลนั้นมาใช้ได้ และการรักษาความปลอดภัยของข้อมูลที่เพียงพอแก่การป้องกันมิให้บุคคลที่ไม่มีอํานาจหน้าที่ที่เกี่ยวข้องได้ล่วงรู้หรือแก้ไขเปลี่ยนแปลงข้อมูลดังกล่าวได้สํานักหักบัญชีต้องเก็บรักษาข้อมูลตามวรรคหนึ่งไว้เป็นเวลาไม่น้อยกว่าสิบปีนับแต่วันที่ได้มาหรือวันที่มีการดําเนินการดังกล่าว เว้นแต่คณะกรรมการกํากับตลาดทุนจะสั่งเป็นประการอื่นข้อ ๘ สํานักหักบัญชีต้องจัดทําและส่งงบการเงินประจํางวดการบัญชีสําหรับรอบระยะเวลาหนึ่งปีที่ผู้สอบบัญชีตรวจสอบและแสดงความเห็นแล้วต่อสํานักงานจํานวนหนึ่งฉบับ พร้อมทั้งดําเนินการดังนี้(1) เปิดเผยงบดุล งบกําไรขาดทุน และรายงานของผู้สอบบัญชีเพื่อให้ประชาชนตรวจดูได้ ณ ที่ทําการของสํานักหักบัญชี(2) ลงประกาศงบดุล งบกําไรขาดทุน และรายงานของผู้สอบบัญชีในหนังสือพิมพ์รายวันแห่งท้องถิ่นอย่างน้อยหนึ่งฉบับ ตลอดจนส่งสําเนาหนังสือพิมพ์ฉบับที่ได้มีการลงประกาศดังกล่าวต่อสํานักงานจํานวนหนึ่งฉบับ การดําเนินการตามวรรคหนึ่งต้องกระทําให้แล้วเสร็จภายในยี่สิบเอ็ดวันนับแต่วันที่ได้รับอนุมัติจากที่ประชุมใหญ่ผู้ถือหุ้น แต่ไม่เกินสี่เดือนนับแต่วันสิ้นสุดรอบปีบัญชีข้อ ๙ ในการจัดทํางบการเงินตามข้อ 8 สํานักหักบัญชีต้องจัดให้มีผู้สอบบัญชีเพื่อทําการตรวจสอบบัญชีและแสดงความเห็นต่องบการเงิน โดยผู้สอบบัญชีดังกล่าวต้อง1. ไม่เป็นผู้ถือหุ้นหรือผู้รับประโยชน์จากหุ้นที่ออกโดยสํานักหักบัญชี กรรมการ พนักงาน หรือลูกจ้างของสํานักหักบัญชีนั้น2. ได้รับความเห็นชอบจากสํานักงานให้สอบบัญชีและลงลายมือชื่อเพื่อแสดงความเห็นต่องบการเงินของบริษัทหลักทรัพย์ตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชี และไม่อยู่ระหว่างถูกสํานักงานสั่งพักการทําหน้าที่เป็นผู้สอบบัญชีสํานักหักบัญชีต้องจัดให้มีสัญญากับผู้สอบบัญชีเป็นลายลักษณ์อักษร เพื่อให้ผู้สอบบัญชีให้ความร่วมมือกับสํานักงานในการจัดทําคําชี้แจงหรือนําส่งข้อมูลอื่นใดที่เกี่ยวข้องกับการปฏิบัติงานสอบบัญชี หรือให้ความร่วมมือในเรื่องอื่น ๆ ตามที่สํานักงานร้องขอข้อ ๑๐ สํานักหักบัญชีต้องจัดทําและเปิดเผยข้อมูลในงบการเงินให้เป็นไปตามมาตรฐานการบัญชีที่กําหนดตามกฎหมายว่าด้วยการบัญชี ในกรณีที่การจัดทําหรือการเปิดเผยข้อมูลในเรื่องใดไม่มีมาตรฐานการบัญชีไทยครอบคลุมถึง ให้สํานักหักบัญชีปฏิบัติตามมาตรฐานการบัญชีต่อไปนี้(1) มาตรฐานการบัญชีของ International Accounting Standards Board (2) มาตรฐานการบัญชีของ American Institution of Certified Public Accountants หรือ Financial Accounting Standards Board ในกรณีที่ไม่มีมาตรฐานการบัญชีตาม (1) ในกรณีที่ปฏิบัติตามมาตรฐานการบัญชีในวรรคสอง (1) หรือ (2) ให้สํานักหักบัญชีระบุแหล่งที่มาของมาตรฐานการบัญชีดังกล่าวด้วยข้อ ๑๑ สํานักหักบัญชีต้องมีหลักเกณฑ์ในการรับสมาชิกที่โปร่งใสและเป็นธรรม โดยการกําหนดหลักเกณฑ์ดังกล่าวต้องคํานึงถึงความเหมาะสม ฐานะทางการเงิน และระบบการบริหารความเสี่ยงของผู้ซึ่งจะเป็นสมาชิก เป็นสําคัญข้อ ๑๒ สํานักหักบัญชีต้องมีระเบียบหรือข้อบังคับที่ใช้บังคับกับสมาชิก มีมาตรการในการกํากับดูแลให้สมาชิกปฏิบัติตามระเบียบหรือข้อบังคับดังกล่าว และมีมาตรการดําเนินการกับสมาชิกที่ฝ่าฝืนหรือไม่ปฏิบัติตามระเบียบหรือข้อบังคับ ทั้งนี้ สํานักหักบัญชีต้องประเมินการปฏิบัติตามระเบียบหรือข้อบังคับของสมาชิกในช่วงเวลาที่เหมาะสม พร้อมทั้งจัดทํารายงานผลการประเมินและการดําเนินการต่อสมาชิกที่ฝ่าฝืนระเบียบหรือข้อบังคับให้สํานักงานทราบข้อ ๑๓ สํานักหักบัญชีต้องมีระบบกํากับตรวจสอบฐานะทางการเงินและความเสี่ยงโดยรวมของสมาชิก โดยอย่างน้อยต้อง(1) มีการประเมินและติดตามฐานะทางการเงิน ความมั่นคงทางการเงิน และระบบการบริหารความเสี่ยงของสมาชิกอย่างสม่ําเสมอ และมีมาตรการดําเนินการเพื่อให้มั่นใจว่าฐานะทางการเงินและระบบการบริหารความเสี่ยงของสมาชิกเป็นไปตามระเบียบหรือข้อบังคับของสํานักหักบัญชี(2) มีมาตรการควบคุมหรือติดตามมูลค่าการชําระราคาและส่งมอบหลักทรัพย์คงค้างของสมาชิกและความเสี่ยงโดยรวมที่สมาชิกแต่ละรายมีต่อระบบการชําระราคาและส่งมอบหลักทรัพย์ (total exposure) (3) มีระเบียบหรือข้อบังคับให้สํานักหักบัญชีสามารถแลกเปลี่ยนข้อมูลเกี่ยวกับการชําระราคาและส่งมอบหลักทรัพย์ของสมาชิก รวมตลอดถึงข้อมูลอื่นใดที่ได้รับเนื่องจากการประกอบการเป็นสํานักหักบัญชีกับตลาดหลักทรัพย์ ศูนย์รับฝากหลักทรัพย์ ศูนย์ซื้อขายสัญญา สํานักหักบัญชีสัญญา สํานักงาน และธนาคารแห่งประเทศไทยได้ข้อ ๑๔ สํานักหักบัญชีต้องเผยแพร่ระเบียบ ข้อบังคับ และข่าวสารต่าง ๆ ที่เกี่ยวข้องกับการให้บริการเป็นสํานักหักบัญชี ให้แก่สมาชิกหรือบุคคลที่เกี่ยวข้องกับสํานักหักบัญชีทราบข้อ ๑๕ สํานักหักบัญชีต้องมีมาตรการรองรับเมื่อเกิดกรณีฉุกเฉินที่อาจมีผลกระทบต่อการให้บริการเป็นสํานักหักบัญชี โดยต้องกําหนดกรณีฉุกเฉินให้ครอบคลุมถึงเหตุการณ์ต่าง ๆ ที่อาจเกิดขึ้นได้ รวมทั้งกําหนดขั้นตอนการดําเนินการและผู้รับผิดชอบในการดําเนินการตามขั้นตอนดังกล่าวในแต่ละกรณีให้ชัดเจนข้อ ๑๖ สํานักหักบัญชีต้องยื่นรายงานหรือแสดงเอกสารใดตามระยะเวลาหรือเป็นครั้งคราวตามที่สํานักงานกําหนดข้อ ๑๗ สํานักหักบัญชีต้องมีมาตรการที่เพียงพอในการป้องกันมิให้กรรมการ ผู้บริหาร อนุกรรมการ ที่ปรึกษา พนักงาน ลูกจ้างหรือผู้ปฏิบัติงานให้แก่สํานักหักบัญชี แสวงหาประโยชน์โดยมิชอบจากข้อมูลที่ได้รับจากการปฏิบัติหน้าที่ และมีมาตรการที่เพียงพอในการรักษาความลับของสมาชิกและลูกค้าข้อ ๑๘ เพื่อพิทักษ์ประโยชน์ของประชาชนหรือคุ้มครองผู้ลงทุน ให้สํานักหักบัญชีเปิดเผยข้อมูลเกี่ยวกับการชําระราคาและส่งมอบหลักทรัพย์ สมาชิก การกระทําความผิดและการลงโทษสมาชิก รวมตลอดถึงข้อมูลอื่นใดที่ได้รับเนื่องจากการประกอบการเป็นสํานักหักบัญชี ซึ่งเป็นข้อมูลที่เป็นสาระสําคัญต่อการทําธุรกรรมกับสมาชิก โดยการเปิดเผยข้อมูลดังกล่าวต้องกระทําในลักษณะที่ทันต่อเหตุการณ์ มีข้อมูลเพียงพอ และผู้ลงทุนทั่วไปมีโอกาสได้รับข้อมูลอย่างเท่าเทียมกัน ทั้งนี้ ประเภทของข้อมูล วิธีการและเงื่อนไขในการเปิดเผยข้อมูลดังกล่าว ให้เป็นไปตามที่สํานักหักบัญชีกําหนดโดยความเห็นชอบของคณะกรรมการกํากับตลาดทุนหมวด ๒ หลักเกณฑ์ในการประกอบการเป็นศูนย์รับฝากหลักทรัพย์ ข้อ ๑๙ ศูนย์รับฝากหลักทรัพย์ต้องส่งเสริมและรักษาความน่าเชื่อถือ ความโปร่งใสและความเสมอภาคในการให้บริการเป็นศูนย์รับฝากหลักทรัพย์ โดยระเบียบหรือข้อบังคับของศูนย์รับฝากหลักทรัพย์ในเรื่องดังต่อไปนี้ต้องไม่มีข้อกําหนดที่เป็นการจํากัด ขัดขวางหรือลิดรอนสิทธิของผู้ฝากหลักทรัพย์ หรือจํากัดการบริการของศูนย์รับฝากหลักทรัพย์ โดยไม่มีเหตุผลอันสมควร(1) หลักทรัพย์ที่ศูนย์รับฝากหลักทรัพย์อาจรับฝาก หรือบุคคลที่ศูนย์รับฝากหลักทรัพย์อาจอนุญาตให้เป็นผู้ฝาก(2) การให้บริการฝาก ถอน และโอนหลักทรัพย์ หรือบริการอื่นใดที่เกี่ยวกับการให้บริการในงานศูนย์รับฝากหลักทรัพย์ (3) อัตราค่าธรรมเนียม ค่าใช้จ่าย และค่าปรับที่เกี่ยวกับการให้บริการในงานศูนย์รับฝากหลักทรัพย์(4) การดําเนินการกับผู้ฝากหลักทรัพย์ที่ฝ่าฝืนหรือไม่ปฏิบัติตามระเบียบหรือข้อบังคับของศูนย์รับฝากหลักทรัพย์ข้อ ๒๐ ศูนย์รับฝากหลักทรัพย์ต้องจัดให้มีสัญญากับผู้ฝากหลักทรัพย์ไว้เป็นลายลักษณ์อักษรโดยต้องกําหนดขอบเขตและเงื่อนไขในการให้บริการรับฝากหลักทรัพย์อย่างชัดเจนข้อ ๒๑ การโอนหลักทรัพย์จากบัญชีผู้ฝากหลักทรัพย์รายหนึ่งไปยังบัญชีของผู้ฝากหลักทรัพย์อีกรายหนึ่ง หรือภายในบัญชีผู้ฝากหลักทรัพย์รายเดียวกัน โดยศูนย์รับฝากหลักทรัพย์ที่ประกอบการโดยตลาดหลักทรัพย์ตามมาตรา 224 จะกระทําได้ต่อเมื่อศูนย์รับฝากหลักทรัพย์นั้นได้รับคําร้องขอจากผู้ฝากหลักทรัพย์ หรือเมื่อสํานักหักบัญชีได้แจ้งรายการการส่งมอบหลักทรัพย์ระหว่างสมาชิกที่ได้ซื้อขายหลักทรัพย์ในตลาดหลักทรัพย์ในแต่ละสิ้นวัน ทั้งนี้ ให้ศูนย์รับฝากหลักทรัพย์ดําเนินการโอนหลักทรัพย์ให้เป็นไปตามระเบียบหรือข้อบังคับที่ศูนย์รับฝากหลักทรัพย์กําหนด และเมื่อมีการบันทึกบัญชีการโอนหลักทรัพย์ตามระเบียบหรือข้อบังคับดังกล่าวแล้ว ให้การโอนหลักทรัพย์ดังกล่าวมีผลสมบูรณ์ตามกฎหมายในกรณีที่เป็นการโอนหลักทรัพย์ระหว่างสมาชิกที่ได้ซื้อขายหลักทรัพย์ในตลาดหลักทรัพย์ตามวรรคหนึ่ง ให้ศูนย์รับฝากหลักทรัพย์ดําเนินการโอนหลักทรัพย์เมื่อได้รับแจ้งยืนยันการชําระราคาหลักทรัพย์จากสํานักหักบัญชี (delivery versus payment) และเมื่อศูนย์รับฝากหลักทรัพย์บันทึกบัญชีการโอนหลักทรัพย์แล้ว ให้ถือว่าการโอนหลักทรัพย์ดังกล่าวเป็นที่สุด (finality of settlement) โดยศูนย์รับฝากหลักทรัพย์หรือผู้ที่เกี่ยวข้องจะยกเลิก แก้ไข หรือเปลี่ยนแปลงรายการมิได้ข้อ ๒๒ ในการให้บริการเป็นศูนย์รับฝากหลักทรัพย์ ศูนย์รับฝากหลักทรัพย์ต้องจัดให้มีระบบงานดังต่อไปนี้อย่างมีประสิทธิภาพ(1) ระบบงานด้านการรับฝาก ถอน และโอนหลักทรัพย์ และระบบงานที่เกี่ยวข้อง เพื่อให้การดําเนินการดังกล่าวมีความถูกต้องครบถ้วน ตรงต่อความเป็นจริงและเป็นปัจจุบัน รวมทั้งสามารถนําไปใช้งานได้อย่างมีประสิทธิภาพภายในระยะเวลาที่เหมาะสม (2) ระบบการจัดการ รวบรวม ประมวลผล เก็บรักษา และเรียกดูข้อมูลเกี่ยวกับการรับฝาก ถอน และโอนหลักทรัพย์ และข้อมูลอื่นใดที่เกี่ยวกับการให้บริการในงานศูนย์รับฝากหลักทรัพย์ ระบบสํารองข้อมูลไว้ใช้ทดแทนในกรณีที่ไม่สามารถนําข้อมูลนั้นมาใช้ได้ และระบบการรักษาความปลอดภัยที่เพียงพอแก่การป้องกันมิให้บุคคลที่ไม่มีอํานาจหน้าที่ที่เกี่ยวข้องได้ล่วงรู้หรือแก้ไขเปลี่ยนแปลงข้อมูลดังกล่าวได้(3) ระบบการรายงานข้อมูลหลักทรัพย์ เพื่อให้ผู้ฝากหลักทรัพย์สามารถใช้ตรวจสอบข้อมูลหลักทรัพย์คงเหลือประจําวันในบัญชีฝากหลักทรัพย์และความถูกต้องในการทํารายการของผู้ฝากหลักทรัพย์(4) ระบบตรวจสอบเพื่อให้มั่นใจว่าบุคคลที่สั่งให้ดําเนินการเกี่ยวกับหลักทรัพย์ในบัญชีของผู้ฝากหลักทรัพย์เป็นผู้ฝากหลักทรัพย์หรือบุคคลที่ได้รับมอบอํานาจจากผู้ฝากหลักทรัพย์(5) ระบบการจัดการที่มีประสิทธิภาพเกี่ยวกับข้อร้องเรียนหรือข้อพิพาทที่เกิดจากการใช้บริการในงานศูนย์รับฝากหลักทรัพย์ศูนย์รับฝากหลักทรัพย์ต้องเก็บรักษาข้อมูลเกี่ยวกับการฝาก ถอน และโอนหลักทรัพย์ของผู้ฝากหลักทรัพย์แต่ละราย รวมทั้งข้อมูลอื่นใดที่เกี่ยวกับการให้บริการในงานศูนย์รับฝากหลักทรัพย์ไว้เป็นเวลาไม่น้อยกว่าสิบปีนับแต่วันที่ได้มาหรือวันที่มีการดําเนินการดังกล่าว เว้นแต่คณะกรรมการกํากับตลาดทุนจะสั่งเป็นประการอื่นข้อ ๒๓ ศูนย์รับฝากหลักทรัพย์ต้องจัดให้มีระเบียบหรือข้อบังคับที่กําหนดให้ศูนย์รับฝากหลักทรัพย์สามารถแลกเปลี่ยนข้อมูลเกี่ยวกับการฝาก ถอน และโอนหลักทรัพย์ และข้อมูลอื่นใดที่เกี่ยวกับการให้บริการในงานศูนย์รับฝากหลักทรัพย์ รวมตลอดถึงข้อมูลอื่นใดที่ได้รับเนื่องจากการประกอบการเป็นศูนย์รับฝากหลักทรัพย์กับตลาดหลักทรัพย์ สํานักหักบัญชี ศูนย์ซื้อขายสัญญา สํานักหักบัญชีสัญญา สํานักงาน และธนาคารแห่งประเทศไทยได้ข้อ ๒๔ ให้นําความในข้อ 8 ข้อ 9 ข้อ 10 ข้อ 14 ข้อ 15 ข้อ 16 และข้อ 17 มาใช้บังคับกับศูนย์รับฝากหลักทรัพย์ โดยอนุโลมหมวด ๓ การขอความเห็นชอบระเบียบหรือข้อบังคับ ข้อ ๒๕ ระเบียบหรือข้อบังคับของสํานักหักบัญชีหรือศูนย์รับฝากหลักทรัพย์ให้มีผลใช้บังคับเมื่อได้รับความเห็นชอบจากคณะกรรมการกํากับตลาดทุนในกรณีที่ระเบียบหรือข้อบังคับของสํานักหักบัญชีหรือศูนย์รับฝากหลักทรัพย์อาจมีผลกระทบต่อการดําเนินธุรกิจหรือประโยชน์ได้เสียของสมาชิกหรือผู้ฝากหลักทรัพย์ แล้วแต่กรณี ให้สํานักหักบัญชีหรือศูนย์รับฝากหลักทรัพย์จัดให้มีการรับฟังความคิดเห็นจากบุคคลดังกล่าว และจัดส่งรายงานการรับฟังความคิดเห็นนั้นให้คณะกรรมการกํากับตลาดทุนเพื่อประกอบการพิจารณาให้ความเห็นชอบการให้ความเห็นชอบระเบียบหรือข้อบังคับตามวรรคหนึ่งและการรับฟังความคิดเห็นตามวรรคสอง มิให้ใช้บังคับกับระเบียบหรือข้อบังคับที่เกี่ยวกับการบริหารงานภายในองค์กรของสํานักหักบัญชีหรือศูนย์รับฝากหลักทรัพย์ข้อ ๒๖ เมื่อสํานักหักบัญชีหรือศูนย์รับฝากหลักทรัพย์ได้เสนอระเบียบหรือข้อบังคับเพื่อขอความเห็นชอบจากคณะกรรมการกํากับตลาดทุนแล้ว คณะกรรมการกํากับตลาดทุนจะพิจารณาและแจ้งผลการพิจารณาให้สํานักหักบัญชีหรือศูนย์รับฝากหลักทรัพย์นั้นทราบภายในสี่สิบห้าวันนับแต่วันที่ได้รับระเบียบหรือข้อบังคับและเอกสารหลักฐานที่ถูกต้องและครบถ้วนตามข้อ 27 เมื่อพ้นกําหนดระยะเวลาตามวรรคหนึ่งแล้ว หากคณะกรรมการกํากับตลาดทุนไม่ได้แจ้งผลการพิจารณาหรือไม่ได้แจ้งให้มีการแก้ไขระเบียบหรือข้อบังคับดังกล่าวไปยังสํานักหักบัญชี หรือศูนย์รับฝากหลักทรัพย์ ให้ถือว่าระเบียบหรือข้อบังคับนั้นได้รับความเห็นชอบจากคณะกรรมการกํากับตลาดทุนข้อ ๒๗ ในการเสนอระเบียบหรือข้อบังคับเพื่อขอความเห็นชอบ ให้สํานักหักบัญชีหรือศูนย์รับฝากหลักทรัพย์ยื่นเอกสารหลักฐานประกอบการขอความเห็นชอบดังต่อไปนี้(1) หนังสือแสดงรายละเอียดเกี่ยวกับหลักการ เหตุผล และความจําเป็นในการออกระเบียบหรือข้อบังคับที่ขอความเห็นชอบ รวมทั้งประโยชน์และผลกระทบที่อาจเกิดขึ้นจากการออกระเบียบหรือข้อบังคับ ตลอดจนแนวทางในการบังคับใช้ระเบียบหรือข้อบังคับดังกล่าว(2) รายงานการประชุมคณะกรรมการของสํานักหักบัญชีหรือศูนย์รับฝากหลักทรัพย์ในส่วนที่เกี่ยวข้องกับการพิจารณาระเบียบหรือข้อบังคับที่ขอความเห็นชอบ พร้อมทั้งเอกสารที่ใช้ประกอบการพิจารณา เช่น ระเบียบหรือข้อบังคับของต่างประเทศในเรื่องทํานองเดียวกัน เป็นต้น และในกรณีที่คณะกรรมการมีมติให้ความเห็นชอบระเบียบหรือข้อบังคับดังกล่าวไม่เป็นเอกฉันท์ ให้สํานักหักบัญชีหรือศูนย์รับฝากหลักทรัพย์ระบุจํานวนกรรมการที่ไม่เห็นด้วยกับระเบียบหรือข้อบังคับนั้น รวมทั้งสรุปความเห็นของกรรมการที่ไม่เห็นด้วย(3) บันทึกความเห็นของคณะอนุกรรมการของสํานักหักบัญชีหรือศูนย์รับฝากหลักทรัพย์ที่ได้รับมอบหมายให้ทําหน้าที่พิจารณากลั่นกรองและเสนอข้อคิดเห็นเกี่ยวกับระเบียบหรือข้อบังคับที่ขอความเห็นชอบ ในกรณีที่มีการเสนอระเบียบหรือข้อบังคับต่อคณะอนุกรรมการ(4) รายงานการรับฟังความคิดเห็นและเอกสารประกอบการรับฟังความคิดเห็นของสมาชิกหรือผู้ฝากหลักทรัพย์ พร้อมทั้งความเห็นของสํานักหักบัญชีหรือศูนย์รับฝากหลักทรัพย์ในเรื่องดังกล่าวข้อ ๒๘ ในกรณีที่ข้อเท็จจริงและพฤติการณ์เปลี่ยนแปลงไป คณะกรรมการกํากับตลาดทุนอาจสั่งให้สํานักหักบัญชีหรือศูนย์รับฝากหลักทรัพย์กําหนดระเบียบหรือข้อบังคับเพิ่มเติม หรือยกเลิกหรือแก้ไขเปลี่ยนแปลงระเบียบหรือข้อบังคับที่มีอยู่แล้ว ตลอดจนอาจสั่งให้สํานักหักบัญชีหรือศูนย์รับฝากหลักทรัพย์ดําเนินการใด ๆ ตามที่คณะกรรมการกํากับตลาดทุนเห็นสมควรได้ข้อ ๒๙ ในกรณีที่มีความจําเป็น สํานักหักบัญชีหรือศูนย์รับฝากหลักทรัพย์จะออกระเบียบหรือข้อบังคับเพื่อใช้บังคับเป็นการชั่วคราวได้โดยไม่ต้องดําเนินการตามข้อ 25 ในกรณีที่คณะกรรมการกํากับตลาดทุนเห็นว่า สํานักหักบัญชีหรือศูนย์รับฝากหลักทรัพย์ดําเนินการตามวรรคหนึ่งโดยไม่สุจริตหรือไม่มีเหตุอันสมควร คณะกรรมการกํากับตลาดทุนอาจสั่งให้สํานักหักบัญชีหรือศูนย์รับฝากหลักทรัพย์ยกเลิกหรือแก้ไขเปลี่ยนแปลงระเบียบหรือข้อบังคับดังกล่าว ตลอดจนดําเนินการใด ๆ ตามที่คณะกรรมการกํากับตลาดทุนเห็นสมควรได้หมวด ๔ บทเฉพาะกาล ข้อ ๓๐ ให้สํานักหักบัญชีหรือศูนย์รับฝากหลักทรัพย์ที่ประกอบการโดยตลาดหลักทรัพย์ตามมาตรา 224 จัดให้มีระเบียบหรือข้อบังคับและยื่นขอความเห็นชอบต่อคณะกรรมการกํากับตลาดทุนตามหลักเกณฑ์ที่กําหนดในประกาศนี้ภายในหกสิบวันนับแต่วันที่ประกาศนี้มีผลใช้บังคับผู้มีอํานาจลงนาม - ประกาศ ณ วันที่ 28 ตุลาคม พ.ศ. 2552 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เพื่อกําหนดหลักเกณฑ์ในการประกอบการเป็นสํานักหักบัญชีและศูนย์รับฝากหลักทรัพย์ รวมทั้งกําหนดประเภทของทรัพย์สินที่สํานักหักบัญชีจะเรียกจากสมาชิกเพื่อเป็นประกันการชําระราคาและส่งมอบหลักทรัพย์และความมั่นคงของระบบ ตลอดจนกําหนดหลักเกณฑ์ในการโอนหลักทรัพย์โดยวิธีการบันทึกรายการในบัญชีที่จัดทําโดยศูนย์รับฝากหลักทรัพย์ จึงจําเป็นต้องออกประกาศนี้